सबसे आश्चर्य की बात यह है कि यह सब उस हिन्दू धर्म के नाम पर किया जा रहा जो विविधता को खुले मन से स्वीकार करता है. हम सब जानते हैं कि जिन धर्मों का एक पैगम्बर और एक पवित्र पुस्तक हैं, वे भी कई पंथों में विभाजित हो गए हैं. ईसाई धर्म में कैथोलिक हैं, प्रोटोस्टेंट हैं और पेंटाकोस्टल हैं तो इस्लाम में शिया, सुन्नी, अहमदिया और सूफी. सिक्ख, बौद्ध और जैन धर्मों में भी अनेक पंथ हैं. हिन्दू धर्म का तो न कोई पैगम्बर है, न कोई एक पवित्र पुस्तक, न संगठित पुरोहित वर्ग और ना ही निश्चित कर्मकांड. हिन्दू धर्म अनेक विविध परम्पराओं का मिश्रण है, जिनमें ब्राह्मणवाद, तंत्र, नाथ, सिद्धांत, शैव, वैष्णव और भक्ति शामिल हैं. विविधता, हिन्दू धर्म की आत्मा है. हिन्दू रहते हुए स्वामी दयानंद सरस्वती ने आर्य समाज की स्थापना की और यह सिद्धांत प्रतिपादित किया कि हिन्दू धर्म मूलतः वेदों पर आधारित है.